Kristian Jensen (V), 2003-05-08:
Jeg ved ikke, hvor hr. Jacob Buksti har gået i skole.
Men det kan ikke være et sted, hvor de er gået særlig højt op i regning og arbejde med tal, når man mener, at 180.000 arbejdsløse er for lavt et tal, men at 163.000 er for højt et tal.
Der er en forskel på 17.000 færre arbejdsløse i dag, hvor hr. Jacob Buksti og hr. Jacob Bukstis parti mener, at det tal er alt, alt for højt i forhold til de 180.000, som hr. Jacob Buksti mente var skræmmende lavt.
Der står, at ledigheden nu er så lav, at et fortsat hurtigt og kraftigt fald vil lede til overophedning.
Det mente man, da der var 180.000 arbejdsløse.
Ledigheden er nu så lav!
Nu skal vi passe på.
Nu er der 163.000 arbejdsløse.
Det, alle førende økonomer i Danmark siger vil være tåbeligt, at det vil være at spille hasard med dansk økonomi på længere sigt, er altså det, Socialdemokratiet foreslår.
Jeg kan godt forstå, at der efterhånden kun er en socialdemokrat tilbage i salen til at forsvare det synspunkt.
Til fru Line Barfod vil jeg sige, at debatoplægget om at nedbringe sygefraværet ... undskyld, fru Lissa Mathiasen.
Jeg overså, at der nu er to socialdemokrater til at forsvare synspunktet, og det er også nødvendigt med så tåbelig en indgangsvinkel.
Til fru Line Barfod: Vores debatoplæg omkring sygefraværet går netop ud på, at man skal gribe ind, sådan at mennesker, der er ude og arbejde også på de offentlige arbejdspladser, ikke bliver nedslidte og ender i den førtidspensionering, som både økonomisk og i højeste grad menneskeligt er et problem for ikke at sige en katastrofe.
Derfor er debatoplægget om at nedbringe sygefraværet et meget, meget væsentligt skridt i retning af at sikre, at der fortsat er plads til, at der kan være en høj beskæftigelse både i den private og den offentlige sektor.
Jeg står ved den aftale fuldt ud, og det håber jeg også, Socialdemokratiet gør.
For nu at være sikker på at have tid til at svare hr. Nicolai Wammen, så vil jeg gerne sige: Det er udenomssnak, det er vrøvl, når man siger, at dengang var det på grund af den stærkt faldende ledighed.
Man mente, at kom man længere ned end 180.000 arbejdsløse, så ville man få overophedning.
Nu har man 163.000, og så mener man, at det er et stort problem, der skal løses med en kickstart.
Hvem er det, der enig med Socialdemokratiet?
Hvad er det for førende økonomer, der siger, at Socialdemokratiets plan nu er helt rigtig?
Har Socialdemokratiet proppet så meget vat i ørerne, at de slet ikke kan høre det ramaskrig, der er fra en samlet dansk økonomstand, der siger, at der ikke er plads til finanspolitiske lempelser?
Det er, som om Socialdemokratiet er fuldstændig argumentresistent, men det bliver en spændende diskussion, når Socialdemokratiets ordfører kommer herop.
Jeg er så enig med hr. Ole Sohn i to forhold, for det første, at der var meget hovedløs aktivering, og for det andet, at det er mærkeligt at høre et forligsparti så hårdt angribe et forlig, det trods alt ikke er mere end et halvt år siden, det var med til at indgå.
Men jeg er ikke enig med hr. Ole Sohn i, at vi bare lader stå til.
Vi har strammet op på, hvornår man tager fat på f.eks. unge, hvornår det er, den første kontakt skal være, hvornår der skal ligge en handlingsplan, for at sikre, at især unge mennesker ikke falder ned i arbejdsløshed og bliver holdt fast i arbejdsløshed.
Så er hr. Bjarne Laustsen fuldstændig ude på overdrevet, når hr. Bjarne Laustsen forsøger at få det til at fremstå, som om regeringen skulle have foreslået, at der generelt set skulle ske en halvering af dagpengesatsen.
Det er fuldstændig forkert, og hr. Bjarne Laustsen kan faktisk ikke være bekendt, at hr. Bjarne Laustsen forsøger at fremføre den slags ting.
Hr. Bjarne Laustsen står heroppe og siger: Ja, vi er faktisk meget utilfredse med hele aftalen, vi kan sådan set ikke lide noget som helst af det, og vi er kun gået med, fordi vi var bange for, at det blev værre.
Det synes jeg er en sølle forklaring på at være gået ind i et forlig, og jeg håber rent faktisk, at Socialdemokratiet har en større begejstring for de forlig, de deltager i, end det, hr. Bjarne Laustsen kommer frem med her.